CELEX: 52016PC0755
Language: hu
Date: 2016-12-01
Title: Javaslat A TANÁCS RENDELETE a hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU rendelet módosításáról

EURÓPAI BIZOTTSÁG
            Brüsszel, 2016.12.1.
            COM(2016) 755 final
            2016/0371(CNS)
            A határokon átnyúló elektronikus kiskereskedelmet érintő héaszabályozás korszerűsítése
            Javaslat
            A TANÁCS RENDELETE
            a hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU rendelet módosításáról
            {SWD(2016) 379}{SWD(2016) 382}
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               Ez a javaslat a határokon átnyúló elektronikus kiskereskedelmet érintő héaszabályozás korszerűsítésére vonatkozó jogszabálycsomag részét képezi. A csomag hátterét a 2006/112/EK irányelvnek és a 2009/132/EK irányelvnek a szolgáltatásnyújtásra és a termékek távértékesítésére vonatkozó bizonyos hozzáadottértékadó-kötelezettségek tekintetében történő módosításáról szóló tanácsi irányelvjavaslatot tartalmazó dokumentum – COM(2016) 757 – indokolása határozza meg minden részletre kiterjedően. 
            
            
               A hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU rendelet
                  1
                módosítására irányuló javaslat a csomag fontos eleme, mivel a mögöttes informatikai infrastruktúra és a tagállamok között szükséges együttműködés alapját képezi ahhoz, hogy biztosítható legyen a szűkített egyablakos ügyintézésnek a Közösségen belül és a Közösségen kívülről nyújtott távközlési, műsor- és elektronikus úton nyújtott szolgáltatásoktól eltérő szolgáltatásokra, valamint a Közösségen belül és a Közösségen kívülről végzett termék-távértékesítésre történő kiterjesztésének a sikere. Becslések szerint a teljes csomag évente 7 milliárd EUR-val növeli a tagállamok héabevételeit és évente 2,3 milliárd EUR-val csökkenti a vállalkozások szabályozási költségeit.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A javaslat jogalapja az Európai Unió működéséről szóló szerződés (EUMSZ) 113. cikke. Ez a cikk arról rendelkezik, hogy a Tanács az Európai Parlamenttel, valamint a Gazdasági és Szociális Bizottsággal folytatott konzultációt követően, különleges jogalkotási eljárás keretében, egyhangúlag rendelkezéseket fogad el a közvetett adózás területére vonatkozó tagállami szabályok harmonizálására.
            
            
               •Szubszidiaritás (nem kizárólagos hatáskör esetén) 
            
            
               A javaslat összhangban van a szubszidiaritás elvével, mivel a feltárt fő problémákat (torzító hatások, magas adminisztratív terhek és megfelelési költségek stb.) a közös hozzáadottértékadó-rendszerről szóló, hatályos 2006/112/EK tanácsi irányelv
                  2
                (a továbbiakban: a héairányelv) és a kapcsolódó jogi aktusok szabályai okozzák. Tekintettel arra, hogy a héa közösségi szinten harmonizált adó, a tagállamok önmaguktól nem állapíthatnak meg eltérő szabályokat, és ezért a határokon átnyúló elektronikus kereskedelem tekintetében a héaszabályozás korszerűsítését célzó bármely kezdeményezés a héairányelv és a kapcsolódó jogi aktusok módosítására irányuló bizottsági javaslatot tesz szükségessé. A Bizottság úgy ítéli meg, hogy a javaslat egyértelműen értéket teremt azon felül, ami tagállami szinten elérhető. A szűkített egyablakos ügyintézés alkalmazási körének kiterjesztéséhez szükséges műszaki változásokon felül ez a javaslat azáltal csökkenti a szűkített egyablakos ügyintézést igénybe vevő adóalanyok adminisztratív terheit, hogy az adóhatóságok adóalanyokhoz intézett, nyilvántartások iránti megkereséseit és a közigazgatási vizsgálatok iránti megkereséseket mindig az adóalany részére azonosítót kiadó tagállamnak kell koordinálnia.
            
            
               •Arányosság
            
            
               A javaslat összhangban van az arányosság elvével, azaz nem mutat túl az EUMSZ célkitűzéseinek, különösen az egységes piac zavartalan működésének megvalósításához szükséges mértéken. Ami a szubszidiaritási tesztet illeti, a héairányelv és a kapcsolódó jogi aktusok módosítására irányuló javaslat nélkül a tagállamok nem kezelhetik a problémákat és a problémák kiváltó okait. A javaslat két aspektusa nagyon fontos az arányosság szempontjából. Az első a vállalkozásokra irányuló közigazgatási vizsgálatok és ellenőrzések szűkített egyablakos ügyintézési rendszeren belüli, tagállamok általi koordinációjához kapcsolódik. Ez a koordináció a tagállamok és a vállalkozások számára egyaránt eredményesebb és hatékonyabb megfelelési rendszerhez vezethet. A fogyasztás szerinti tagállam számára azonban nem lesz tilos a vállalkozásokkal való közvetlen kapcsolatfelvétel, ha az azonosítót kiadó tagállam nem ért egyet az ellenőrzés szükségességével. A második aspektus a közigazgatási díj bevezetéséhez kapcsolódik, amelynek révén az azonosítót kiadó tagállam 5 %-ot kap a más tagállamok megbízásából beszedett összegekből – az együttműködés támogatása és a megfelelés javítása érdekében – a szűkített egyablakos ügyintézés alkalmazási körének kiterjesztését követően az informatikai rendszerének frissítéséhez szükséges beruházás, a folyamatos karbantartási költségek, valamint az adott tagállamban letelepedett vállalkozások ellenőrzésére költött források ellentételezésére. 
            
            
               •A jogi aktus típusának megválasztása
            
            
               Ez a javaslat a 904/2010/EU tanácsi rendeletet módosítja. 
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               Ez a javaslat a határokon átnyúló elektronikus kiskereskedelmet érintő héaszabályozás korszerűsítésére vonatkozó jogszabálycsomag részét képezi. Az utólagos értékelés, az érdekelt felekkel folytatott konzultáció és a hatásvizsgálat eredményeit a 2006/112/EK irányelvnek és a 2009/132/EK irányelvnek a szolgáltatásnyújtásra és a termékek távértékesítésére vonatkozó bizonyos hozzáadottértékadó-kötelezettségek tekintetében történő módosításáról szóló tanácsi irányelvjavaslatot tartalmazó dokumentum – COM(2016) 757 – indokolása határozza meg részletesen.
            
            
               Az érdekeltekkel folytatott konzultáció során a vállalkozások képviselői határozottan azt támogatták, hogy a tagállamoknak össze kell hangolniuk az ellenőrzéseket, mivel máskülönben a vállalkozások 28 különböző ellenőrzési megkeresésre vonatkozó forgatókönyvvel szembesülhetnek. A hatályos jogszabályok erre vonatkozó rendelkezésének hiánya bizonytalanságot teremt a vállalkozások számára, különösen olyan esetekben amikor más adóhatóságoktól kapnak levelet. Ezenfelül a tagállamok többsége jelezte, hogy azért is támogatja ezt a megközelítést, mert az ellenőrzési erőforrások felhasználásának hatékonyabb eszközét jelenti. Ami a hatásvizsgálatot illeti, becslések szerint az ellenőrzések összehangolását tartalmazó, előnyben részesített alternatíva a többi alternatívához képest nagyobb mértékben csökkenti a vállalkozások megfelelési költségeit.
            
            
               4.KÖLTSÉGVETÉSI VONZATOK
            
            
               Ez a javaslat a határokon átnyúló elektronikus kiskereskedelmet érintő héaszabályozás korszerűsítésére vonatkozó jogszabálycsomag részét képezi. A javaslat egészének költségvetési vonzatait a 2006/112/EK irányelvnek és a 2009/132/EK irányelvnek a szolgáltatásnyújtásra és a termékek távértékesítésére vonatkozó bizonyos hozzáadottértékadó-kötelezettségek tekintetében történő módosításáról szóló tanácsi irányelvjavaslatot tartalmazó dokumentum – COM(2016) 757 – indokolása határozza meg részletesen.
            
            
               A javaslat ezen elemének vélhetően jelentős pozitív költségvetési vonzata lesz. Az ellenőrzések összehangolásának, valamint a közigazgatási díj ösztönzésének kockázatalapú ellenőrzéseket kell eredményeznie. Az ellenőrzés teljesítményére összpontosító hatékonyabb ellenőrzési folyamatnak jobb megfelelési arányokat kell eredményeznie a nem összehangolt megközelítéshez képest, amely szükségtelenül köthet le erőforrásokat. A szűkös ellenőrzési erőforrások nem hatékony felhasználása másodlagos hatásokkal is járhat, ezáltal a szűkített egyablakos ügyintézési rendszeren kívüli más vállalkozások ellenőrzése nem lesz megfelelő, és ez a héa és más adók tekintetében alacsonyabb megfelelési arányokhoz, és ennélfogva negatív költségvetési hatáshoz vezethet.
            
         
         
            
               5.EGYÉB ELEMEK
            
            
               •A javaslat egyes rendelkezéseinek részletes magyarázata
            
            
               A 904/2010/EU tanácsi rendeletnek a szűkített egyablakos ügyintézésre vonatkozó rendelkezéseit a héairányelv javasolt módosításait követően módosítani kell és ki kell egészíteni. Ezek a rendelkezések a szűkített egyablakos ügyintézésen belüli héaazonosításra, héabevallásra és héafizetésre vonatkozó héaadatoknak az adóalanyok és az illetékes adóhatóságuk közötti, valamint a tagállamok adóhatóságai közötti, elektronikus úton történő cseréjére vonatkozó szabályokat és eljárásokat érintik. 
            
            
               A rendelet 1. cikkének (4) bekezdése, 2. cikkének (2) bekezdése, 17. cikke (1) bekezdésének d) pontja és 31. cikke módosul annak érdekében, hogy tükrözze a szűkített egyablakos ügyintézés alkalmazási körének a távközlési, a műsor- és az elektronikus úton nyújtott szolgáltatásoktól (a továbbiakban: elektronikus szolgáltatások) eltérő szolgáltatásokra, valamint a termékek távértékesítésére történő kiterjesztését (a javaslat 1. cikkének 1–4. pontja). 
            
            
               A rendelet XI. fejezetének 2. szakasza módosul annak érdekében, hogy az alkalmazását 2020. december 31-ig korlátozza (a javaslat 1. cikke 5. pontjának a) alpontja).
            
            
               A javaslat 1. cikke 5. pontjának b) alpontja új 3. szakaszt illeszt a rendelet XI. fejezetébe. A szakasz a 2021. január 1-jétől alkalmazandó rendelkezéseket tartalmazza.
            
            
               A 3. szakasz 2. alszakasza (47b–47g. cikk) a szűkített egyablakos ügyintézést igénybe vevő adóalanyok azonosítása, a héabevallás és a héafizetés tekintetében a tagállamok között bonyolított adatcserére vonatkozó rendelkezéseket tartalmazza. A rendelkezések megjelenítik a XI. fejezet 2. szakaszának meglévő rendelkezéseit, és azokat kiterjesztik az elektronikus szolgáltatásoktól eltérő szolgáltatásokra és a termékek távértékesítésére.
            
            
               A 3. szakasz 3. alszakasza (47h–47k. cikk) az ügyletek és az adóalanyok ellenőrzésére vonatkozó rendelkezéseket tartalmazza. A 47h. cikk arról rendelkezik, hogy az import szerinti tagállamnak ellenőriznie kell a szűkített egyablakos ügyintézés igénybevételével bevallott és befizetett héa tárgyát képező termékek importálásakor a vámhatóságoknak benyújtandó héaazonosító szám érvényességét. Az érvényes héaazonosító szám az ilyen termékek importálásakor a mentesség alkalmazásának feltétele. A 47i. és a 47j. cikk arról rendelkezik, hogy a tagállamok által az adóalanyokhoz nyilvántartások benyújtása érdekében intézett megkereséseket és a közigazgatási vizsgálatok iránti megkereséseket az azonosítót kiadót tagállamnak kell összehangolnia annak elkerülése érdekében, hogy több, fogyasztás szerinti tagállam nem koordinált megkeresést intézzen nyilvántartások vagy közigazgatási vizsgálat iránt. Ehhez hasonlóan a 47k. cikk arról rendelkezik, hogy az azonosítót kiadó tagállamnak be kell avatkoznia a közigazgatási vizsgálatot követően a fogyasztás szerinti tagállam által kiadott adómegállapításról szóló értesítés érdekében és az adómegállapítás alapján esedékes összegek beszedése érdekében. 
            
            
               A 3. szakasz 4. alszakasza (a 47l. cikk) arról rendelkezik, hogy a fogyasztás szerinti tagállamoknak 5 %-os díjat kell fizetniük az azonosítót kiadó tagállam részére annak érdekében, hogy ez utóbbit ellentételezzék a különös szabályozások alapján történő héabeszedéshez és -ellenőrzéshez kapcsolódó költségekért. A jelenlegi szűkített egyablakos ügyintézés keretében a tagállamok az általuk beszedett héa összegének bizonyos százalékát visszatarthatják, és azt 2018 végéig kötelesek eljuttatni a fogyasztás szerinti tagállamoknak
                  3
               . A javaslat a vámügy területén bevált gyakorlathoz hasonló állandó mechanizmust vezet be, lehetővé téve az azonosítót kiadó tagállam számára, hogy a más tagállamok megbízásából beszedett összegekből 5 %-os díjban részesüljön – az együttműködés támogatása és a megfelelés javítása érdekében – a szűkített egyablakos ügyintézés alkalmazási körének kiterjesztését követően az informatikai rendszerének frissítéséhez szükséges beruházás, a folyamatos karbantartási költségek, valamint az adott tagállamban letelepedett vállalkozások ellenőrzésére költött források ellentételezésére. A jelenlegi rendszerben (a rendelet 46. cikkének (3) bekezdése) ezeket az összegeket visszatartják a szűkített egyablakos ügyintézés keretében az azonosítót kiadó tagállam által a fogyasztás szerinti tagállam részére befizetett héából, ami azonban sok bonyodalmat okoz, különösen az adóalanyoknak történő visszatérítések intézése során. Ezért javasolt, hogy e díj kiszámítása évenként és a szűkített egyablakos ügyintézés keretein kívül, az érintett nettó összegek alapján történjen.
            
            
               A 3. szakasz 5. alszakasza (a 47m. cikk) arról a lehetőségről rendelkezik, hogy a Bizottság – a személyes adatok kivételével – automatikusan hozzáférhet a szűkített egyablakos ügyintézés tekintetében a tagállamok elektronikus rendszereiben tárolt adatokhoz. Ez lehetővé tenné a Bizottság számára, hogy a tagállamok megkérdezése nélkül, automatikusan gyűjthessen statisztikai adatokat (például valamely különös szabályozásban nyilvántartásba vett adóalanyok számáról). Ez a minőségi jogalkotásra vonatkozó szabályok szerint értékelési célra is szükséges.
            
            
               A 3. szakasz 6. alszakasza (a 47n. cikk) a Bizottságra ruházza azokat a végrehajtási hatásköröket, amelyek az azonosításra, a héabevallásra, a héafizetésre, a nyilvántartások vagy közigazgatási vizsgálatok iránti megkeresésekre vonatkozó, adóalanyok, illetve tagállamok közötti adatcsere során szerepeltetendő adatok meghatározásához szükségesek, valamint az ezen adatok benyújtására vagy továbbítására szolgáló műszaki eszközöket. Az egyértelműség végett ezek a rendelkezések egyetlen cikkben tömörülnek ahelyett, hogy benne lennének minden egyes érintett rendelkezésben, mint a rendelet jelenlegi szövegében.
            
            
               Végezetül a javaslat 1. cikkének 6. pontja az I. melléklet 1. pontját módosítja oly módon, hogy azt összehangolja a héairányelvnek a termékek távértékesítésére vonatkozóan javasolt módosításaival (34. cikkének eltörlése).
            
            
               2016/0371 (CNS)
            
            
               Javaslat
            
            
               A TANÁCS RENDELETE
            
            
               a hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU rendelet módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 113. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
         
         
            
               tekintettel az Európai Parlament véleményére
                  4
               ,
            
            
               tekintettel az Európai Gazdasági és Szociális Bizottság véleményére
                  5
               ,
            
            
               különleges jogalkotási eljárás keretében,
            
            
               mivel:
            
            
               (1)A 904/2010/EU tanácsi rendelet
                  6
                a 2006/112/EK tanácsi irányelv
                  7
                XII. címének 6. fejezetében előírt különös szabályozások létrehozása érdekében megállapítja a tagállamok közötti adatcserére és az adatok tárolására vonatkozó szabályokat.
            
            
               (2)E különös szabályozásoknak 2021. január 1-jei hatállyal a termékek távértékesítésére, valamint a távközlési, műsor- vagy elektronikus úton nyújtott szolgáltatásoktól eltérő szolgáltatásokra történő kiterjesztése megköveteli az e rendeletben foglalt szabályok hatályának az azonosítót kiadó tagállam és a fogyasztás szerinti tagállam közötti adatszolgáltatásra és pénzátutalásra történő kiterjesztését.
            
            
               (3)A különös szabályozásoknak a harmadik területekről vagy harmadik országokból importált termékek távértékesítésére történő kiterjesztése megköveteli, hogy az import szerinti tagállam azonosítani tudja azoknak a kiscsomagokban szállított termékeknek a behozatalát, amelyekre a héa a különös szabályozások egyike alapján fizetendő. A héa fizetésének alapjául szolgáló héaazonosító számot ezért előzetesen közölni kell annak érdekében, hogy a vámhatóságok a termékimport alkalmával ellenőrizhessék az érvényességét. 
            
            
               (4)Az említett különös szabályozásokat alkalmazó adóalanyokhoz nyilvántartások és közigazgatási vizsgálatok iránti megkeresést az azonosítót kiadó tagállam és minden olyan fogyasztás szerinti tagállam intézhet, amelybe termékértékesítés vagy szolgáltatásnyújtás irányul. A vállalkozások és az adóhatóságok nyilvántartások és közigazgatási vizsgálatok iránti több megkereséshez kapcsolódó adminisztratív terheinek és megfelelési költségeinek csökkentése és a párhuzamos munka elkerülése érdekében a megkereséseket és a vizsgálatokat lehetőség szerint az azonosítót kiadó tagállamnak kell összehangolnia.
            
            
               (5)Mivel a különös szabályozások keretében az azonosítót kiadó tagállam szedi be és ellenőrzi a héát a fogyasztás szerinti tagállamok megbízásából, indokolt egy olyan mechanizmusról rendelkezni, amelynek révén az azonosítót kiadó tagállam a beszedés és az ellenőrzés költségeit ellentételező díjat kapna az érintett fogyasztás szerinti tagállamoktól. Mivel azonban a jelenlegi rendszer, amelyben az azonosítót kiadó tagállam által a fogyasztás szerinti tagállamoknak átutalandó héaösszegekből díjat tartanak vissza, bonyodalmakat okoz az adóhatóságok számára, különösen akkor, amikor visszatérítéseket intéznek, ezt a díjat évente kell kiszámítani és megfizetni, a különös szabályozások keretein kívül.
            
            
               (6)A különös szabályozások alkalmazására vonatkozó statisztikai adatok gyűjtésének egyszerűsítése érdekében a Bizottságot fel kell hatalmazni arra, hogy – a magánszemély adóalanyokra vonatkozó adatok kivételével – automatikusan hozzáférhessen a tagállamok elektronikus rendszereiben tárolt, a különös szabályozásokra vonatkozó általános adatokhoz.
            
            
               (7)A különös szabályozások alkalmazásához az adóalany által benyújtandó és a tagállamok között továbbítandó adatokat, valamint a benyújtáshoz az adóalany által vagy ezen adatok tagállamok közötti továbbításához használandó műszaki eszközt a 182/2011/EU európai parlamenti és tanácsi rendelet
                  8
                5. cikkében előírt szabályozási bizottsági eljárásnak megfelelően kell elfogadni.
            
            
               (8)Az e rendelet végrehajtásához szükséges intézkedések bevezetéséhez, valamint a tagállamok számára a nyilvántartásba vételre és a héa bevallására és befizetésére szolgáló informatikai rendszerük kiigazításához szükséges időre, továbbá az (EU) […]/[…] tanácsi irányelv
                  9
                2. cikkében bevezetett módosításokra tekintettel ezt a rendeletet a módosítások alkalmazásának kezdő napjától kell alkalmazni. 
            
            
               (9) A 904/2010/EU rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               A 904/2010/EU rendelet a következőképpen módosul:
            
            
               1. Az 1. cikk (4) bekezdésének helyébe a következő szöveg lép:
            
            
                „(4)Ez a rendelet szabályokat és eljárásokat is megállapít a 2006/112/EK irányelv XII. címének 6. fejezete szerinti különös szabályozások keretében értékesített termékekre és nyújtott szolgáltatásokra vonatkozó héaadatok elektronikus úton történő cseréjére, valamint az esetleges ezt követő adatcserére, és – amennyiben a különös szabályozások hatálya alá tartozó termékekről és szolgáltatásokról van szó – a pénzösszegeknek az illetékes tagállami hatóságok közötti átutalására.”
            
            
               2. A 2. cikk (2) bekezdésének helyébe a következő szöveg lép:
            
            
               „(2)Az egyes különös szabályozások alkalmazásában a 2006/112/EK irányelv 358a., 369a. és 369l. cikkében foglalt fogalommeghatározások e rendelet alkalmazásában is irányadók.”
            
         
         
            
               3. A 17. cikk (1) bekezdése d) pontjának helyébe a következő szöveg lép:
            
            
               „d)a 2006/112/EK irányelv 360., 361., 364., 365., 369c., 369f., 369g., 369o., 369p., 369s. és 369t. cikke értelmében általa összegyűjtött adatok.”
            
            
               4. A 31. cikk a következőképpen módosul:
            
            
               a)
                     az (1) bekezdés helyébe a következő szöveg lép:
            
            
               „(1)Az egyes tagállamok illetékes hatóságai biztosítják, hogy a Közösségen belüli termékértékesítésben vagy szolgáltatásnyújtásban részt vevő személyek és a szolgáltatásnyújtást végző, nem letelepedett adóalanyok bármely adott személy héaazonosító számának érvényességéről, valamint az ahhoz tartozó névről és címről elektronikus úton megerősítést kaphassanak az ilyen típusú ügyletek céljára. Az említett információknak meg kell felelniük a 17. cikkben említett adatoknak.”
            
            
               b)a (3) bekezdést el kell hagyni.
            
            
               5. A XI. fejezet a következőképpen módosul:
            
            
               a)
                     a 2. szakasz címe helyébe a következő szöveg lép:
            
            
               „2015. január 1-jétől 2020. december 31-ig alkalmazandó rendelkezések”
            
            
               b)
                     a szöveg a következő 3. szakasszal egészül ki:
            
            
               „3. SZAKASZ
               2021. január 1-jétől alkalmazandó rendelkezések
            
            
               1. alszakasz
            
            
               Általános rendelkezés
            
            
               47a. cikk
            
            
               E szakasz rendelkezéseit 2021. január 1-jétől kell alkalmazni.
            
            
               2. alszakasz
                  Adatcsere
            
            
               47b. cikk
            
            
               (1)
                     A 2006/112/EK irányelv XII. címe 6. fejezetének 2. szakaszában foglalt különös szabályozást igénybe vevő adóalany az említett irányelv 361. cikke alapján megadott adatait a tevékenységei megkezdésekor elektronikus úton nyújtja be az azonosítót kiadó tagállam részére. A 2006/112/EK irányelv XII. címe 6. fejezetének 3. szakaszában foglalt különös szabályozást igénybe vevő adóalany azonosítására szolgáló hasonló adatokat az említett irányelv 369b. cikke alapján, a tevékenységei megkezdésekor elektronikus úton nyújtja be az azonosítót kiadó tagállam részére.
            
            
               (2)
                     Az azonosítót kiadó tagállam az (1) bekezdésben említett adatokat elektronikus úton továbbítja a többi tagállam illetékes hatóságainak azon hónap utolsó napjától számított 10 napon belül, amelyben azok a 2006/112/EK irányelv XII. címe 6. fejezetének 2. és 3. szakaszában foglalt különös szabályozások valamelyikét igénybe vevő adóalanytól beérkeztek. Az azonosítót kiadó tagállam ugyanilyen módon értesíti a többi tagállam illetékes hatóságait a kiadott egyedi héaazonosító számról.
            
            
               (3) 
                     Az azonosítót kiadó tagállam haladéktalanul, elektronikus úton tájékoztatja a többi tagállam illetékes hatóságait, ha a 2006/112/EK irányelv XII. címe 6. fejezetének 2. és 3. szakaszában foglalt különös szabályozások valamelyikét igénybe vevő adóalanyt kizárja az adott különös szabályozásból.
            
         
         
            
               47c. cikk
            
            
               (1)
                     A 2006/112/EK irányelv XII. címe 6. fejezetének 4. szakaszában foglalt különös szabályozást igénybe vevő adóalany által vagy a megbízásából eljáró közvetítő személy által az említett irányelv 369p. cikkének (1) és (2) bekezdése alapján megadott adatokat a tevékenységei megkezdésekor elektronikus úton kell benyújtani az azonosítót kiadó tagállam részére. A 2006/112/EK irányelv 369p. cikkének (3) bekezdése alapján megadott adatokban bekövetkezett bármely változást szintén elektronikus úton kell benyújtani.
            
            
               (2)
                     Az azonosítót kiadó tagállam az (1) bekezdésben említett adatokat elektronikus úton továbbítja a többi tagállam illetékes hatóságainak azon hónap utolsó napjától számított 10 napon belül, amelyben azok a 2006/112/EK irányelv XII. címe 6. fejezetének 4. szakaszában foglalt különös szabályozást igénybe vevő adóalanytól, illetve adott esetben a megbízásából eljáró közvetítő személytől beérkeztek.
            
            
               (3)
                     Az azonosítót kiadó tagállam haladéktalanul, elektronikus úton tájékoztatja a többi tagállam illetékes hatóságait, ha a 2006/112/EK irányelv XII. címe 6. fejezetének 4. szakaszában foglalt különös szabályozást igénybe vevő adóalanyt, illetve adott esetben a megbízásából eljáró közvetítő személyt kizárja az adott különös szabályozásból.
            
            
               47d. cikk
            
            
               (1)
                     A 2006/112/EK irányelv 365., 369g. és 369t. cikkében megállapított adatokat tartalmazó héabevallást elektronikus úton kell benyújtani. 
            
            
               (2)
                     Az azonosítót kiadó tagállam ezen adatokat elektronikus úton továbbítja a fogyasztás szerinti érintett tagállam illetékes hatóságának legkésőbb azon hónap utolsó napjától számított 20 napon belül, amelynek során a héabevallás beérkezett. 
            
            
               Az azonosítót kiadó tagállam a 2006/112/EK irányelv 369g. cikkének (2) és (3) bekezdésében meghatározott adatokat is továbbítja a letelepedés helye szerinti érintett tagállam illetékes hatóságának. 
            
            
               Azon tagállamok, amelyek a héabevallás elkészítését az eurótól eltérő nemzeti pénznemben írják elő, az összegeket az adómegállapítási időszak utolsó napjára érvényes átváltási árfolyamon váltják át euróra. Az átváltás az Európai Központi Bank által az adott napra vonatkozóan közzétett átváltási árfolyam szerint történik, vagy ha azon a napon ilyet nem tettek közzé, akkor a következő közzétételi napon kiadott szerint. 
            
            
               47e. cikk
            
            
               Az azonosítót kiadó tagállam elektronikus úton továbbítja a fogyasztás szerinti tagállamnak azon adatokat, amelyek az egyes befizetett összegeknek a vonatkozó negyedéves héabevalláshoz vagy -megállapításhoz való hozzárendeléséhez szükségesek. 
            
            
               47f. cikk
            
            
               (1)
                     Az azonosítót kiadó tagállam biztosítja, hogy a 2006/112/EK irányelv XII. címe 6. fejezetében foglalt különös szabályozások valamelyikét igénybe vevő adóalany, illetve adott esetben a megbízásából eljáró közvetítő személy által befizetett összeget átutalják arra az euróban vezetett bankszámlára, amelyet a befizetésre igényt tartó, fogyasztás szerinti tagállam jelölt meg. 
            
            
               Azon tagállamok, amelyek a héabevallás elkészítését az eurótól eltérő nemzeti pénznemben írták elő, az összegeket az adómegállapítási időszak utolsó napjára érvényes átváltási árfolyamon váltják át euróra. Az átváltás az Európai Központi Bank által az adott napra vonatkozóan közzétett átváltási árfolyam szerint történik, vagy ha azon a napon ilyet nem tettek közzé, akkor a következő közzétételi napon kiadott szerint. 
            
            
               Az átutalásra legkésőbb a befizetés beérkezési hónapjának utolsó napjától számított 10 napon belül kerül sor.
            
            
               (2)
                     Ha a különös szabályozást igénybe vevő adóalany, illetve adott esetben a megbízásából eljáró közvetítő személy nem fizeti be az esedékes adó teljes összegét, akkor az azonosítót kiadó tagállam biztosítja, hogy a befizetett összeget az egyes tagállamokban esedékes adók arányában utalják át a fogyasztás szerinti tagállamok részére. Az azonosítót kiadó tagállam erről elektronikus úton tájékoztatja a fogyasztás szerinti tagállamok illetékes hatóságait. 
            
            
               47g. cikk
            
            
               A tagállamok elektronikus úton értesítik a többi tagállam illetékes hatóságait azon bankszámlaszámokról, amelyekre a 47f. cikk szerinti befizetések teljesítendők.
            
            
               A tagállamok elektronikus úton haladéktalanul értesítik a többi tagállam illetékes hatóságait és a Bizottságot a különös szabályozások hatálya alá tartozó termékértékesítésekre és szolgáltatásnyújtásokra alkalmazandó adómértékek változásairól. 
            
            
               3. alszakasz
                  Ügyletek és adóalanyok ellenőrzése
            
         
         
            
               47h. cikk
            
            
               A tagállamok azon termékek behozatalakor, amelyek tekintetében a héa bevallása a 2006/112/EK irányelv XII. címe 6. fejezetének 4. szakaszában foglalt különös szabályozás szerint történik, ellenőrzi az említett irányelv 369q. cikke alapján kiadott és az adott import tekintetében az import szerinti tagállammal előzetesen közölt egyedi héaazonosító számot. 
            
            
               47i. cikk
            
            
               (1)
                     Az adóalany vagy a megbízásából eljáró közvetítő személy által a 2006/112/EK irányelv 369., 369k. és 369x. cikke értelmében vezetett nyilvántartások megszerzése érdekében a fogyasztás szerinti tagállam először elektronikus úton megkeresést intéz az azonosítót kiadó tagállamhoz.
            
            
               (2)
                     Amennyiben az azonosítót kiadó tagállamhoz ilyen megkeresés érkezik, a megkeresést elektronikus úton és haladéktalanul továbbítja az adóalanynak vagy a megbízásából eljáró közvetítő személynek.
            
            
               (3)
                     Az adóalany vagy a megbízásából eljáró közvetítő személy kérésre elektronikus úton benyújtja a kért nyilvántartásokat az azonosítót kiadó tagállamnak. A nyilvántartások azonosítót kiadó tagállamnak történő benyújtásához szabványos formanyomtatvány használható. 
            
            
               (4)
                     Az azonosítót kiadó tagállam a megszerzett nyilvántartásokat elektronikus úton és haladéktalanul továbbítja a megkereső, fogyasztás szerinti tagállamnak.
            
            
               (5)
                     Amennyiben a megkereséstől számított 30 napon belül nem érkeznek be a nyilvántartások ahhoz a fogyasztás szerinti tagállamhoz, amely a megkeresést intézte, az említett tagállam a nyilvántartások megszerzése érdekében a nemzeti jogszabályainak megfelelően intézkedéseket foganatosíthat.
            
            
               47j. cikk
            
            
               (1)
                     Ha az azonosítót kiadó tagállam úgy dönt, hogy a területén a 2006/112/EK irányelv XII. címe 6. fejezetében előírt különös szabályozások valamelyikét igénybe vevő adóalanyra vagy adott esetben egy közvetítő személyre irányuló közigazgatási vizsgálatot folytat, erről előzetesen tájékoztatja a többi tagállam illetékes hatóságait.
            
            
               (2)
                     Ha a fogyasztás szerinti tagállam úgy dönt, hogy közigazgatási vizsgálat szükséges, először konzultál az azonosítót kiadó tagállammal a vizsgálat szükségességéről. 
            
            
               Olyan esetekben, ha megállapodnak a közigazgatási vizsgálat szükségességéről, az azonosítót kiadó tagállam tájékoztatja a többi tagállamot. 
            
            
               Olyan esetekben, ha az azonosítót kiadó tagállam nem ért egyet a közigazgatási vizsgálat szükségességével, indokainak vázolásával tájékoztatja az érintett többi fogyasztás szerinti tagállamot. Ha legalább két tagállam úgy ítéli meg, hogy közigazgatási vizsgálat szükséges, az azonosítót kiadó tagállam e tagállamokkal folytatott koordináció keretében köteles közigazgatási vizsgálatot folytatni. Ha csak egy fogyasztás szerinti tagállam véli úgy, hogy ilyen vizsgálat szükséges, az adott fogyasztás szerinti tagállam a nemzeti joga szerinti bármely megfelelő intézkedést foganatosíthatja.
            
            
               (3)
                     Bármely érintett fogyasztás szerinti tagállam részt vehet az azonosítót kiadó tagállam által a saját kezdeményezésére vagy valamely fogyasztás szerinti tagállam kérésére folytatott közigazgatási vizsgálatban. Ehhez a közigazgatási vizsgálathoz az e rendeletben említett eszközök és eljárások vehetők igénybe.
            
            
               (4)
                     Az egyes tagállamok közlik a többi tagállammal és a Bizottsággal a tagállamukban a közigazgatási vizsgálatok koordinálásáért felelős, illetékes személy adatait. 
            
            
               47k. cikk
            
            
               A 47j. cikknek megfelelően folytatott közigazgatási vizsgálat befejezésekor egy fogyasztás szerinti tagállam úgy dönthet, hogy a nemzeti jogszabályai szerint új adómegállapítást ad ki, amely esetlegesen fizetendő kamatot és bírságot is tartalmaz.
            
            
               Amennyiben egy fogyasztás szerinti tagállam ilyen adómegállapítást ad ki, a 25. cikk alapján megkeresést intéz az azonosítót kiadó tagállamhoz annak érdekében, hogy az utóbbi tagállam értesítse az adóalanyt, illetve adott esetben a megbízásából eljáró közvetítő személyt erről a megállapításról, valamint szedje be a megállapítás alapján esedékes összeget. Az értesítés iránti megkeresésre, valamint az adóalany, illetve adott esetben a megbízásából eljáró közvetítő személy ezt követő értesítésére elektronikus úton kerül sor. 
            
            
               4. alszakasz
                  A különös szabályozások keretében beszedett adókkal és azok ellenőrzésével kapcsolatos díjak
            
            
               47l. cikk
            
         
         
            
               Az azonosítót kiadó tagállam részére a fogyasztás szerinti tagállam az előbbi tagállam megbízásából a 2006/112/EK irányelv XII. címének 6. fejezetében előírt különös szabályozások keretében beszedett teljes összeghez kapcsolódó díjat fizet.
            
            
               Ez a díj az azonosítót kiadó tagállam által a fogyasztás szerinti tagállam megbízásából beszedett teljes összeg – többek között a 47j. cikk szerinti közigazgatási vizsgálatot követően beszedett összegek – 5 %-aként számítandó. 
            
            
               A fogyasztás szerinti tagállam a teljes naptári év alapján évente fizetendő díjat legkésőbb a következő naptári év március 31-éig átutalja az azonosítót kiadó tagállamnak. 
            
            
               5. alszakasz
                  Statisztikai adatok
            
            
               47m. cikk
            
            
               A tagállamok hozzáférést biztosítanak a Bizottság számára az elektronikus rendszerükben tárolt, a 17. cikk (1) bekezdésének d) pontja szerinti statisztikai adatokhoz. Ezek az adatok nem tartalmaznak személyes adatokat.
            
            
               6. alszakasz
                  Végrehajtási hatáskörök átruházása
            
            
               47n. cikk 
            
            
               A Bizottság az 58. cikk (2) bekezdésében előírt vizsgálóbizottsági eljárásnak megfelelően felhatalmazást kap az alábbi intézkedések elfogadására:
            
            
               a)az adóalany által benyújtandó, a 47b. cikk (1) bekezdésében, a 47d. cikk (1) bekezdésében és a 47i. cikk (3) bekezdésében említett adatok, valamint az ezen adatok benyújtására szolgáló műszaki eszköz;
            
            
               b)a tagállamok között továbbítandó, a 47b. cikk (2) és (3) bekezdésében, a 47c. cikk (2) és (3) bekezdésében, a 47d. cikk (2) bekezdésében, a 47e. cikkben, a 47f. cikk (2) bekezdésében, a 47i. cikk (1), (2) és (4) bekezdésében, a 47j. cikk (1), (2) és (4) bekezdésében és a 47k. cikkben említett adatok, valamint az ezen adatok benyújtására szolgáló műszaki eszköz;
            
            
               c)az adóalany által benyújtandó, a 47c. cikk (1) bekezdésében említett adatok minimumlistája, valamint az ezen adatok benyújtására szolgáló műszaki eszköz;
            
            
               d)a 47g. cikkben említett adatok tagállamok közötti továbbítására szolgáló műszaki eszköz; 
            
            
               e)a 47h. cikkben említett adatok import szerinti tagállam általi hitelesítésére szolgáló műszaki eszköz;
            
            
               f)azok a 47m. cikkben említett adatok, amelyekhez a Bizottság számára hozzáférést kell biztosítani, valamint az ezen adatok kinyerésére szolgáló műszaki eszköz.”
            
            
               6. Az I. melléklet a következőképpen módosul: 
            
            
               a)az 1. pont helyébe a következő szöveg lép:
            
            
               „1.
                     Távértékesítés (a 2006/112/EK irányelv 33. cikke).”
            
            
               b)a 3. pont helyébe a következő szöveg lép:
            
            
               „3.
                     Távközlési szolgáltatások, műsorszolgáltatás és elektronikus úton nyújtott szolgáltatások (a 2006/112/EK irányelv 58. cikke), kivéve, ha az adóalany a 2006/112/EK irányelv XII. címének 6. fejezetében foglalt különös szabályozásokat veszi igénybe.”
            
         
         
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet 2021. január 1-jétől kell alkalmazni. 
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 268., 2010.10.12., 1. o.
               
               
                  
                     (2)
                  HL L 347., 2006.12.11., 1. o.
               
               
                  
                     (3)
                  2015. január 1-jétől 2016. december 31-ig: 30 %; 2017. január 1-jétől 2018. december 31-ig: 15 %; 2019. január 1-jétől már nem lesznek visszatartott összegek.
               
               
                  
                     (4)
                  HL C , , . o.
               
               
                  
                     (5)
                  HL C , , . o.
               
               
                  
                     (6)
                  A Tanács 904/2010/EU rendelete (2010. október 7.) a hozzáadottérték-adó területén történő közigazgatási együttműködésről és csalás elleni küzdelemről (HL L 268., 2010.10.12., 1. o.).
               
               
                  
                     (7)
                  A Tanács 2006/112/EK irányelve (2006. november 28.) a közös hozzáadottértékadó-rendszerről (HL L 347., 2006.12.11., 1. o.).
               
               
                  
                     (8)
                  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
               
               
                  
                     (9)
                  A Tanács (EU) […]/[…] irányelve ([…]) a 2006/112/EK irányelvnek és a 2009/132/EK irányelvnek a szolgáltatásnyújtásra és a termékek távértékesítésére vonatkozó bizonyos hozzáadottértékadó-kötelezettségek tekintetében történő módosításáról.